section_heading: Uzroci i tijek nekroze
paragraph_text: Nekrotičko tkivo ne prolazi kroz iste kemijske reakcije kao stanice kod kojih je aktiviran proces apoptoze. Iznenadno otkazivanje jednog dijela stanice izaziva niz povezanih događaja. Osim nedovoljnog signala imunosnom sustavu, stanice koje prolaze kroz nekrozu mogu ispuštati enzime za razgradnju u okolno tkivo. Stanice sadrže organele koji se nazivaju lizosomi i imaju ulogu razgradnje nepotrebnog i oštećenog staničnog materijala. Prilikom nekroze, oštećenje membrane lizosoma može dovesti do otpuštanja enzima koji se u njemu nalaze i time do uništenja drugih dijelova stanice. Isti se enzimi oslobađaju iz uništene stanice u međustanični prostor i izazivaju lančanu reakciju daljih staničnih smrti.